## Prop de 1.500 xiquets disfruten dels campaments de la Generalitat en entorns naturals en el període estival

*** Dos d’estes instal·lacions estan situades en la província d’Alacant, set en la de Castelló, i dotze en la de València**

Un total de 1.495 xiquetes i xiquets disfruten dels campaments en entorns naturals de la Generalitat durant l’estiu. La majoria d’estos xiquets pertanyen a associacions juvenils, grups scouts, moviment júniors, entre altres i, durant la seua estada, els grups aprofitaran per a dur a terme tallers i activitats a l’aire lliure relacionats amb el medi ambient.

La Conselleria de Medi Ambient, Infraestructures i Territori ha concedit plaça a 21 grups en els campaments pertanyents a la Generalitat per als mesos d’estiu de juliol i agost.

El secretari autonòmic de Medi Ambient i Territori, Raúl Mérida, ha explicat que “són campaments instal·lats en plena naturalesa, en destacats entorns naturals de l’interior del nostre territori i que disposen d’una sèrie d’instal·lacions bàsiques com cuina, rebost, banys i dutxes, on els mateixos grups munten les seues tendes de campanya”.

Es tracta d’infraestructures situades en terreny forestal amb servicis per a l’estada durant el dia i la nit, on és possible pernoctar amb tendes de campanya durant un màxim de quinze dies consecutius. Dos estan situats en la província d’Alacant; set, en la de Castelló, i dotze en la de València.

Mérida ha indicat que “la Conselleria de Medi Ambient, Infraestructures i Territori disposa d’unes unitats de gestió forestal repartides per tot el territori de la Comunitat encarregades del manteniment d’estes instal·lacions recreatives”.

Així mateix, el secretari autonòmic ha explicat que “de cara a l’estiu es fa un important esforç per a deixar les instal·lacions en el seu estat òptim per al gaudi dels campaments”.

En este sentit, s’han dut a terme tasques com l’ompliment de dipòsits d’aigua, treballs de disminució de densitat de la vegetació a l’interior i als voltants de les instal·lacions com desbrossaments, podes i tales, així com, de pintura, millora d’accessos, tasques de construcció, lampisteria i electricitat. “En definitiva, es tracta de fer una posada a punt de les instal·lacions per al gaudi d’estos jóvens en el respecte i estima a la naturalesa”, ha afegit Mérida.

Fecha: 11/08/2024